Skyforger

***Skyforger*** (no angļu valodas — 'debesu kalējs') ir 1995. gadā izveidota Latvijas folkmetāla grupa, kas dažreiz uzstājas arī kā folkloras kopa.

## Vēsture

### Grupas pirmsākumi
Par grupas pirmsākumu uzskata 1990. gada beigas, kad Pēteris Kvetkovskis pievienojās postpanka grupai „Bez Greznības”. 1992. gadā, pēc grupas dalībnieku savstarpējām domstarpībām par muzicēšanas stilu, „Bez Greznības” uz laiku beidza pastāvēt un Pēteris kopā ar bundzinieku Imantu Voveru izveidoja nāves metāla/dūmmetāla grupu *[[Grindmaster Dead]]*. Grupā bez Pētera un Imanta spēlēja arī Edgars Grabovskis „Zirgs” (bass), Linda Bēce (flauta) un Konstantīns Švedovs (balss). 1995. gadā Pēteris sāka padziļināti interesēties par Latvijas vēsturi un grupa mainīja nosaukumu uz *Skyforger*. Grupas dziesmu tekstu tematikas maiņu Pēteris vēlākā intervijā skaidroja šādi:

Pirmais *Skyforger* sastāvs bija Pēteris Kvetkovskis (balss), Edgars Grabovskis „Zirgs” (bass), Imants Vovers (bungas), Linda Bēce (flauta), Konstantīns Švedovs (balss) un Mārtiņš Pētersons (ģitāra). Šādā sastāvā 1995. gada vasarā Torņa studijā tika ierakstīts demo albums *On The Pagans’ Land*. Drīz Mārtiņš Pētersons grupu pameta un viņa vietā nāca Viesturs Grīnbergs. Tika ierakstīta dziesma *The Legend* izlasei *[[Melnā piektdiena vol.2]]*. 1996. gadā grupu pameta Viesturs Grīnbergs un Konstantīns Švedovs, bet pievienojas ģitārists Rihards Skudrītis, kura aizraušanās dēļ ar melno metālu grupa ieguva savu klasisko skanējumu.

Vienas nedēļas laikā 1997. gada martā grupa ierakstīja demo albumu *[[Semigalls' Warchant]]*. Pēc ieraksta grupu pameta Linda Bēce. Kasete tika izdota 500 kopijās un to izplatīja grupa pati saviem spēkiem. Ieraksts kļuva diezgan populārs Eiropā un vairāki metāla žurnāli to nosauca par „Gada demoierakstu”. Drīz *Skyforger* parakstīja līgumu ar Nīderlandes ierakstu kompāniju *[[Mascot Records]]* par trīs studijas albumu ierakstīšanu.

1998. gada maijā grupa ierakstīja savu pirmo studijas albumu „Kauja pie Saules”, kas bija pēdējais ieraksts ar bundzinieku Imantu Voveru. *Skyforger* devās savā pirmajā koncerttūrē *Baltic Thunder Tour* ar bundzinieku Kārli Jakuboni no *[[Sanctimony]].* Pēc tūres par grupas bundzinieku kļuva Edgars Krūmiņš, kurš tobrīd spēlēja arī grupā *[[Heresiarh]]*. Albums tika izdots 26. oktobrī, bet prezentēts — 1999. gada janvārī Rīgā, klubā „Kabata”.

Augustā grupa sāka darbu pie savā otrā studijas albuma „Latviešu strēlnieki”. Ieraksta laikā personisku un muzikālu domstarpību dēļ ar Pēteri grupu pameta ģitārists Rihards Skudrītis. Albuma ierakstā piedalījās Kārlis Jakubonis, Eva Goškina, Mārtiņš Pētersons un Māris Brensons. Ierakstu grupa pabeidza 2000. gada janvārī, pēc kā grupa sāka nodarboties ar jauna ģitārista meklējumiem. Tika noklausīti vairāki pretendenti, taču neviens neatbilda grupas prasībām. Beigu beigās grupā atgriezties tika pierunāts Skudrītis. Jaunā albuma prezentācija notika 15. septembrī klubā „Kabata”. Ierakstu kompānija *Mascot Records* grupas dalībniekiem neizmaksāja honorāru, neiesaistījās albuma popularizēšanā un nepalīdzēja ar koncerttūres rīkošanu, tāpēc 2001. gadā grupa līgumu lauza un sāka meklēt jaunu ierakstu kompāniju.

### „Pērkoņkalve”
Nākamo divu gadu laikā grupa aktīvi koncertēja, kā arī *[[Phoenix Studios]]* ierakstīja nākamo albumu „Pērkoņkalve”. Šajā laikā grupa atsevišķos pasākumos sāka arī uzstāties kā tradicionālās tautas mūzikas kopa.

2003. gadā *Skyforger* noslēdza līgumu ar *[[Folter Records]]*, kas 26. aprīlī CD versijā izdeva grupas albumu „Pērkoņkalve”, bet 12. jūlijā — 500 eksemplāru ierobežotas tirāžas skaņuplatēs. Aprīlī *Skyforger* piedalījās *Easter Tour* koncerttūrē Somijā, bet vasarā ierakstīja tradicionālās tautas mūzikas albumu „Zobena Dziesma” un uzstājas 7. *Under the Black Sun* festivālā Vācijā. 21. septembrī Rīgā, festivālā „Baltijas Saule 2” notika albuma „Pērkoņkalves” oficiālā prezentācija.

2004. gada februārī *Skyforger* albumu „Pērkoņkalve” nominēja Latvijas Mūzikas ierakstu gada balvai nominācijā „Labākais roka albums”, bet dziesmu „Kad Ūsiņš jāj” — nominācijā „Labākā roka dziesma”. Balvas grupa neieguva, bet uzstājās TV tiešraidē, noslēdzot balvu pasniegšanas ceremonijas koncertu. Drīz vien grupu personisku apsvērumu dēļ pameta Skudrītis, kura vietā stājas bijušais *[[Heresiarh]]* ģitārists Ģirts Kļaviņš. Vēlāk grupu arī papildināja tautas mūzikas instrumentālists Kaspars Bārbals.

### ''Semigalls' Warchant'' pārizdošana
[300px|thumb|''Skyforger'' 2007. gadā uzstājoties [Parīze|Parīzē notiekošajā festivāla *Cernunnos Fest*]]

Gada nogalē grupa ierakstīja papildu dziesmas *Semigalls' Warchant* pārizdošanai. Tika noslēgti līgumi ar *CD-Maximum* par iepriekšējo albumu izplatīšanu CD versijās NVS un Baltijas valstīs, kā arī *[[Folter Records]]* — par albumu pārizdošanu skaņuplatēs. 2005. gada 18. aprīlī izdots *Semigalls' Warchant* pārizdevums, kas papildināts ar trīs dziesmām. Viena no tām („Uz Ziemeļkrastu”) 9 nedēļas atradās Latvijas Spices iknedēļas top 30 (augstākā vieta — 19.), 2015. gada dziesmu topā ieņemot 101. vietu.

2006. gada 8. oktobrī *Skyforger* paziņoja, ka grupu pametis ģitārists Ģirts Kļaviņš, kura vietā grupā atgriezās Rihards Skudrītis. 2007. gada 19. maijā *Skyforger* klubā „Salamandra” kopā ar *[[Andaja]]* un *[[Ocularis Infernum]]* uzstājās somu folkmetāla grupas *[[Korpiklaani]]* jaunā albuma *[[Tervaskanto]]* prezentācijas tūres koncertā.

### „Kurbads”
300px|thumb|''Skyforger'' 2009. gadā uzstājoties festivālā „Zvērā”

2008. gada 12. septembrī *Skyforger* paziņoja, ka pirms pāris nedēļām ilgstošu domstarpību dēļ grupu uz visiem laikiem pametis Rihards Skudrītis. *Skyforger* arī atklāja, ka topošā albuma ierakstā un atsevišķos koncertos piedalīsies Kaspars Bārbals, kurš grupā aktīvi vairs nedarbojās.

20. aprīlī grupas oficiālajā forumā tika ievietots Pētera Kvetkovska ieraksts par topošā albuma statusu — esot gatavas visu dziesmu melodijas un tiekot strādāts pie tekstiem.
Kurbads, sadarbībā ar *[[Metal Blade Records]]*, Eiropā tika izdots 2010. gada 26. aprīlī, bet Ziemeļamerikā — 2010. gada 11. maijā. 8. maijā „Sapņu fabrikā” notika albuma prezentācijas koncerts, kurā piedalījās arī grupas *[[Månegarm]]* un *[[Ocularis Infernum]]*. Albums ieguva 2010. gada "Latvijas Mūzikas ierakstu gada balvu" kā „Labākais roka albums”.

2011. gada 14. aprīlī *Skyforger* oficiāli paziņoja, ka grupai pievienojas Iļģu ģitārists Egons Kronbergs, nomainot Mārtiņu Pētersonu, kurš aizņemtības dēļ vairs nespēja pilnvērtīgi darboties grupā. 2012. gadā vairāk nekā 1500 pieteikto grupu konkurencē *Skyforger* fanu balsojumā pārliecinoši iebalsoja pirmajā vietā, un grupa ieguva tiesības uzstāties 2012. gada *[[Sweden Rock Festival]]*.

### „Senprūsija”
Jau 2010. gada 26. aprīlī albuma „Kurbads” preses konferencē, Pēteris atklāja, ka tapuši jau atsevišķi muzikālie motīvi jauniem skaņdarbiem un idejiski tiekot domāts arī par nākamo albumu, kas, iespējams, varētu būt par rietumbaltu tautu prūšiem. 2014. gada 16. oktobrī *Skyforger* paziņoja, ka pabeiguši albuma ierakstīšanu, un atlikusi vien tā miksēšana un pirmveide.
2014. gada 16. augustā Rīgas svētku koncertā pirmo reizi ar *Skyforger* uz skatuves kāpa *[[Green Novice]]* ģitārists un solists Alvis Bernāns, kurš aizvietoja grupas ģitāristu Egonu Kronbergu, kas lielās noslogotības dēļ dažādos citos projektos no *Skyforger* esot šķīries jau pērna gada nogalē, pēdējos koncertus aizvadot Brazīlijā.

2015. gada 4. martā *Skyforger* paziņoja, ka albums ir pabeigts un atklāja tā iznākšanas datumu, kā arī vāciņu un dziesmu sarakstu. Par albumu Pēteris stāstīja:

2015. gada 25. martā *Skyforger* publicēja pirmo dziesmu no jaunā albuma — „Tagad vai nekad”, kas ir par 1260. līdz 1274. gadam notikušo Lielo prūšu sacelšanos. 2015. gada 31. martā grupa publicēja vēl vienu albuma dziesmu — „Rāmava”, kas veltīta teiksmainajai baltu svētvietai Rāmavai.

### Metālopera „Kurbads. Ķēves dēls”
2017. gada 3. jūnijā Limbažos notika pirmizrāde metāloperai „Kurbads. Ķēves dēls”, kurā izmantota grupas mūzika. Iestudējuma režisore ir Inga Tropa. Kurbadu atveido dejotājs Ģirts Bisenieks, teicēju — aktrise Zane Jančevska. Izrādē piedalās *Skyforger* un dejotāju grupa.

## Dalībnieki
[thumb|300px|right|Grupā atlikušie sākotnējie dalībnieki [Pēteris Kvetkovskis un Edgars Grabovskis]]

* Pēteris Kvetkovskis — balss, ģitāra, tautas mūzikas instrumenti (1995—pašlaik)
* Edgars Grabovskis („Zirgs”) — basģitāra, balss, tautas mūzikas instrumenti (1995—pašlaik)
* Alvis Bernāns — ģitāra (2014—pašlaik)
* Jānis Osis — bungas u.c. sitamie instrumenti (2022—pašlaik)

### Bijušie dalībnieki

* Viesturs Grīnbergs — ģitāra (1995—1996)
* Konstantīns Švedovs — balss (1995—1996)
* Linda Bēce — flauta (1995—1997)
* Imants Vovers — bungas u.c. sitamie instrumenti (1995—1998)
* Rihards Skudrītis — ģitāra (1996—1999, 2000—2004, 2006—2008)
* Edgars Krūmiņš („Mazais”) — bungas u.c. sitamie instrumenti (1998—2015)
* Ģirts Kļaviņš („Motors”) — ģitāra (2004—2006)
* Mārtiņš Pētersons — ģitāra (2008—2010)
* Kaspars Bārbals — tautas mūzikas instrumenti (2004—2012)
* Egons Kronbergs — ģitāra (2010—2013)
* Artūrs Jurjāns — bungas u.c. sitamie instrumenti (2016—2021)

## Diskogrāfija

## Atsauces

## Ārējās saites

* Grupas oficiālā tīmekļa vietne
* Grupas ''Facebook'' lapa /